A BIZOTTSÁG HATÁROZATA
(2005. november 21.)
a Litván Köztársaság számára a HÉA-sajátforrás alapjának kiszámításához bizonyos közelítő becslések alkalmazásának engedélyezéséről
(az értesítés a C(2005) 4429. számú dokumentummal történt)
(Csak a litván nyelvű szöveg hiteles.)
(2005/819/EK, Euratom)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Atomenergia-közösséget létrehozó szerződésre,
tekintettel a hozzáadottérték-adóból származó saját források beszedésének végleges egységes rendszeréről szóló, 1989. május 29-i 1553/89/EGK, Euratom tanácsi rendeletre (1) és különösen annak 13. cikkére,
mivel:
(1)
A tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapítás - szóló, 1977. május 17-i 77/388/EGK hatodik tanácsi irányelv (2) (a továbbiakban: hatodik irányelv) 28. cikkének (3) bekezdése szerint a tagállamok továbbra is mentesíthetnek vagy adó alá vethetnek meghatározott tevékenységeket; ezeket a tevékenységeket figyelembe kell venni a HÉA-források alapjának meghatározására.
(2)
A hatodik irányelv 28. cikke (3) bekezdése rendelkezéseinek alkalmazása céljából a Litván Köztársaság Európai Közösségekhez való csatlakozási okmánya (3) IX. melléklete 8. szakaszának (Adózás) (1) bekezdése engedélyezi a Litván Köztársaságnak, hogy mentesítsen egyes - a hatodik irányelv F. mellékletében felsorolt - tevékenységeket.
(3)
A Litván Köztársaság nem tudja pontosan kiszámítani a hatodik irányelv F. mellékletében felsorolt bizonyos típusú tevékenységekre vonatkozó HÉA-sajátforrás alapot; a számítás valószínűsíthetően indokolatlan igazgatási terhet jelent ahhoz képest, amilyen hatást ezek a tevékenységek a Litván Köztársaság HÉA-forrásainak összesített alapjára gyakorolnak; ezért engedélyezni kell a Litván Köztársaságnak, hogy az 1553/89/EGK, Euratom rendelet 6. cikkének (3) bekezdésével összhangban a HÉA-alapot közelítő becslések alkalmazásával számítsa ki.
(4)
A saját forrásokkal foglalkozó tanácsadó bizottság jóváhagyta a tagjainak e határozattal kapcsolatos véleményét tartalmazó jelentést,
ELFOGADTA EZT A HATÁROZATOT:
1. cikk
2004. május 1-jétől kezdődően a HÉA-sajátforrás alapjának kiszámításához a Litván Köztársaság az 1553/89/EGK, Euratom tanácsi rendelet 6. cikke (3) bekezdésének második francia bekezdésével összhangban közelítő becsléseket alkalmazhat a nemzetközi személyszállítás hazai részére (a hatodik irányelv F. mellékletének 17. pontja) vonatkozóan.
2. cikk
Ennek a határozatnak a Litván Köztársaság a címzettje.
Kelt Brüsszelben, 2005. november 21-én.